“Ndu mgboko -kpọo unu ashị,
t'unu nyatakwa lẹ whẹ vuhaadaro ụzo kpọ mu ashị ono tẹhenu whẹ bya akpọde iya unubẹdua.
Nggẹ l'ọo iwhe unu bụ ndu nke mgboko-o mẹe ndu mgboko-o eye unu obu l'unu bu nke whẹ.
Ọle mu họfutawaru unu lẹ mgboko-o dobe iche,
unu ta abụhe nke whẹ.
O noo iwhe meru whẹ kpọ unu ashị.
Unu nyatakwa iwhe ono,
mu kfuru unu ono;
mu sụru lẹ nwozhi ta akajẹkwa onye nwe iya nụ shii.
Ọo gẹ whẹ mekparu mbẹdua ẹhu bụ gẹ whẹ l'e-mekpa iya unu.
Ọ bụru gẹ whẹ l'ete emeje iwhe mu kfuru bụ gẹ whẹ l'ete emekwawho iwhe ọwhu unu kfuru.
Iwhe whẹ l'e-kwobe mekota unu iwhe ono bụ nkele ọo l'unu bụ nkemu,
o noo lẹ whẹ ta amadụ onye ono,
bụ iya bẹ mu shi l'ẹka bya.
Nggẹ l'ọo iwhe mu ta abya bya ekfuru yeru whẹ m'ọ tọ bụkwa whẹ ome iwhe-dụ-ẹji,
ọle eshi mu byawaru bẹhunu l'ọ tọ dụhekwaa iwhe whẹ l'e-gude gọfu nke iwhe-dụ-ẹji,
whẹ metaru.
Iwhe bụ onye kpọru mu ashị bẹ kpọkwaruwho Nna mụbe Jisọsu ashị.
Nggẹ l'ọo iwhe mu l'ete emeshia iwhe onye ọdo l'ẹte adụa ike mee l'echilabọ whẹ mẹe tọ bụkwa whẹ ome iwhe-dụ-ẹji.
Ọle ntaa bẹ whẹ gude ẹnya whẹ whụkota iwhe mu meshiru;
whẹ kpọle mu-a ashị;
kpọkwa iya whọ Nna mu.
E dekwaru l'ẹkwo iwu sụ:
‘Whẹ kpọru mu ashị l'ẹbe adụ iwhe mu meru whẹ.
Iwhe ono bẹ vụkotaakwaru lẹge e deru iya.’
“Sụa,
mu l'e-shi l'ẹka Nna mu zhi Onye Ọgbata ono;
ya alwakfuta unu.
Onye Ọgbata ono,
bụ Ume-Dụ-Nsọ,
bụ iya bụ Ume ire-lanụ shi Nna mu l'ẹka.
Ọ -byalẹwho,
ya ekfua okfu ẹhu mụbe Jisọsu yeru unu.
Unubẹdua l'onwunu bụfukwaawho ndu l'a-nọ ekfu iwhe ono,
unu gude ẹnya unu whụa lẹ nke mụbe Jisọsu,
o noo lẹ mu l'unu shizhiewho lẹ mbụlembu nọduta.
“Mu kfushikotaru unu okfu lile-e-ya nke ọwhu l'eete eme t'unu shiswee ụzo.
Ndu Ju l'e-kefukwa unu l'oke t'unu ba abatajẹhe ụlo-ndzuko whẹ.
?Unu nụwaru iya?
Mbọku l'abyaakwaa nteke bụ onye gbujeru unu,
ya arịnu l'ọo Chileke bẹ ya l'ejeru ozhi.
Iwhe whẹ l'e-kwobe eme iwhe dụ nno bụ lẹ whẹ ta amadụ Nna,
whẹ ta ama mụbe Jisọsu.
Mu tụkookwa iwhe ono kfukotaru unu nke ọwhu bụ:
o -rwukwanua nteke whẹ l'e-me iwhe ono,
unu anyatajẹ lẹ mu kfuhawaru unu okfu ẹhu whẹ.
Mu te ekfuhaakwaaru unu iwhe-e lẹ mbụlembu,
iwhe meru iya nụ bụru lẹ mu shi nọdukwadu swiru unu.